Macropus

***Macropus*** (po slovensky: **[[kengura]]** alebo **[[klokan]]** alebo staršie **[[kenguru]]**) je rod z čeľade kengurovité (Macropodidae). V rámci čeľade kengurovité patrí do tribusu Macropodini z podčeľade Macropodinae.

***Macropus*** je v starších systémoch aj názov jedného z podrodov patriacich do rodu *Macropus* - pozri nižšie.

## Zloženie rodu
### Macropus v užšom zmysle
Do rodu *Macropus* v súčasnosti (t.j. zhruba od roku 2015) patria popri niekoľkých vyhynutých druhoch len dva recentné druhy: 
*kengura sivá (=kengura veľká; lat. *Macropus giganteus*)
*kengura tmavochvostá (lat. *Macropus fuliginosus*). 

Rovnaký rozsah rodu *Macropus* ako dnes sa vyskytoval aj v dávnejšej dobe, presnejšie u niektorých autorov v období do 30. rokov 20. storočia; rozdiel voči dnešku bol však v tom, že dnešné dva recentné druhy rodu boli rozdelené na viacero menších druhov.

### Macropus v širšom zmysle
V období zhruba od 70. rokov 20. storočia do začiatku 21. storočia (zhruba do roku 2015) rod *Macropus* pozostával z druhov dnešného rodu *Macropus* v užšom zmysle a dnešných rodov *[[Osphranter]]* a *[[Notamacropus]]*; zhruba od 40. rokov do 70. rokov 20. storočia pozostával z druhov dnešného rodu *Macropus* v užšom zmysle a dnešného rodu *[[Osphranter]]*.  Uvedené zahrnuté taxóny pritom niekedy mali v rámci tohto širšieho ponímaného rodu *Macropus* postavenie podrodov. To znamená, že rod *Macropus* sa niekedy delil na podrody:
* *Macropus* – Tento podrod zodpovedal súčasnému rodu *Macropus* (čiže rodu *Macropus* v užšom zmysle) - pozri vyššie. Okolo polovice 20. storočia (do začiatku 70. rokov 20. storočia) sa kengura tmavochvostá často považovala za súčasť druhu kengura sivá, z čoho vyplýva, že podrod Macropus zahŕňal (popri vyhynutých druhoch) len jeden recentný druh kengura sivá.
* *[[Osphranter]]* – Tento podrod zodpovedal súčasnému rodu *Osphranter*. Z tohto podrodu sa v 20. storočí druh kengura červená často vyčleňoval do samostatného podrodu (alebo samostatného rodu) *[[Megaleia]]*. Podrod *Osphranter* (resp. podrod *Osphranter* v užšom zmysle a (pod)rod *Megaleia*)  sa delí na niekoľko vyhynutých druhov a nasledujúce recentné druhy: 
**kengura antilopia (dnes: *Osphranter antilopinus*, staršie: *Macropus (Osphranter) antilopinus*) - do 60. rokov 20. storočia sa tento taxón často považoval za súčasť kengury horskej
**kengura horská (=kengura vrchovská, euro; dnes: *Osphranter robustus*, staršie: *Macropus (Osphranter) robustus*)
**kengura čierna (dnes: *Osphranter bernardus*, staršie: *Macropus (Osphranter) bernardus*)  - tento druh sa do roku 1969 omylom považoval za vyhynutý (čiže sa nepovažoval za recentný)
**kengura červená (dnes: *Osphranter rufus*; staršie názvy: *Macropus (Osphranter) rufus*, *Macropus (Megaleia) rufus*, *Megaleia rufa*). 
**[[Notamacropus]]* – Tento podrod zodpovedal súčasnému rodu *Notamacropus*. Do 70. rokov 20. storočia sa často považoval za súčasť nie rodu *Macropus*, ale za súčasť buď rodu *Wallabia* (po slovensky: valabia) alebo podľa niektorých autorov za súčasť (inak vyhynutého) rodu *[[Protemnodon]]* (ktorý vtedy zahŕňal aj dnešný rod *Wallabia*). Podrod Notamacropus sa pôvodne nazýval *[[Prionotemnus]]*, ale v roku 1985 sa zistilo, že jeho typový druh patrí do samostatného (vyhynutého) rodu *Prionotemnus* a zvyšok dostal dnešné meno *Notamacropus*. Taxón *Notamacropus* (resp. zodpovedajúca bývalá časť rodu *Wallabia* či *Protemnodon*) má zhruba už od polovice 20. storočia dodnes stabilné rozdelenie na recentných 7 druhov (plus jeden až tri vyhynuté druhy); sú to konkrétne tieto recentné druhy:
** kengura svižná (dnes: *Notamacropus agilis*; staršie názvy: *Macropus (Notamacropus) agilis*, *Protemnodon agilis*)
** kengura čiernopása (dnes: *Notamacropus dorsalis*; staršie názvy: *Macropus (Notamacropus) dorsalis*, *Protemnodon dorsalis*)
** kengura dama (dnes: *Notamacropus eugenii*; staršie názvy:  *Macropus (Notamacropus) eugenii*, *Wallabia eugenii*, *Protemnodon eugenii*, *Thylogale eugenii*)
** kengura irma (dnes: *Notamacropus irma*; staršie názvy: *Macropus (Notamacropus) irma*, *Wallabia irma*, *Protemnodon irma*)
** kengura parma (dnes: *Notamacropus parma*; staršie názvy: *Macropus (Notamacropus) parma*, *Wallabia parma*, *Protemnodon parma*, *Thylogale parma*)
** kengura Parryho (dnes: *Notamacropus parryi*; staršie názvy: *Macropus (Notamacropus) parryi*, *Wallabia canguru*, *Wallabia parryi*, *Protemnodon parryi*) 
** kengura červenošedá (=kengura červenokrká; dnes: *Notamacropus rufogriseus*; staršie názvy: *Macropus (Notamacropus) rufogriseus* [alebo *ruficollis*], *Wallabia rufogrisea* [alebo *ruficollis*], *Protemnodon rufogriseus*) - jedince tohto druhu vyskytujúce sa v Tasmánii a na ostrovoch Brassovho prielivu sa v minulosti niekedy uvádzali ako samostatný druh kengura Bennettova (*Macropus bennetti*, *Macropus fruticosus*, *Wallabia bennetti*)

Zdroje tejto kapitoly: 

### Macropus v najširšom zmysle
U niektorých v 20. a 19. storočí (resp. pre bod a) aj v 21. storočí) je rod *Macropus* chápaný ešte širšie – zahŕňal v závislosti od autora popri už spomenutých dnešných rodoch *Macropus* v užšom zmysle, *Osphranter* a *Notamacropus*:
*a) aj dnešný rod *[[Wallabia]]* (dnes po slovensky podľa Luptáka 2003 valabia), 
*b) alebo aj dnešné rody *[[Wallabia]]* a *[[Thylogale]]* a prípadne aj *[[Setonix]]* (všetky tri rody sa dnes po slovensky podľa Luptáka 2003 volajú valabia),
*c) alebo v 19. storočí ojedinele: všetky rody z dnešných čeľadí kengurovité (Macropodidae) a potkanokengurovité (Potoroidae). 
Aj vymedzenie podrodu *Macropus* bolo širšie než dnes - patrili doň nielen všetky druhy z dnešného rodu *Macropus* v užšom zmysle, ale aj všetky druhy z dnešného rodu *[[Osphranter]]*, čiže podrod *Macropus* zahŕňal všetky najväčšie druhy z čeľade kengurovité.

## Charakteristika
Charakteristiku rodu pozri v článkoch o druhoch kengura sivá a kengura tmavochvostá, resp. pre rod *Macropus* v širšom zmysle aj v článkoch o rodoch *[[Osphranter]]* a *[[Notamacropus]]*.

## Názvy a etymológia
### Kengura a pod.
Dnešné slovenské slovo kengura malo pôvodne od konca 18. do začiatku 20. storočia podoby: *kengurú* (v roku 1798), *känguru*, *kängurú*, *kengeru* a *kenguru*. V prvej polovici 20. storočia a potom až do konca 70. rokov sa z uvedených tvarov vyskytoval prakticky už len tvar *kenguru*, ktorý bol od roku 1940 uvedený aj Pravidlách slovenského pravopisu (v Pravidlách slovenského pravopisu z roku 1931 nebol uvedený vôbec žiaden názov tohto zvieraťa). Zhruba v 50. rokoch 20. storočia sa (najprv najmä v učebniciach pre školy) paralelne k tvaru kenguru objavuje novotvar *kengura*. Tvar kengura bol potom od roku 1967 uvedený aj v Pravidlách slovenského pravopisu (namiesto dovtedajšieho tvaru kenguru), následne sa začal intenzívne používať a od 80. rokov 20. storočia sa uvádza ako jediný kodifikovaný i jediný v biologických textoch používaný tvar z vyššie uvedených variantov (niektorí autori však uprednostňujú tvar klokan - o tom pozri nižšie).

Pokiaľ ide o etymológiu, slovenské slovo kengura vzniklo z vyššie uvedených starších slovenských tvarov, ktoré (pravdepodobne prostredníctvom iných európskych jazykov) vznikli z anglického slova *kangaroo* (iné anglické zápisy: *kanguru*, *kangooroo*). Toto anglické slovo vzniklo skreslením slova *gangurru*, ktorým sa v jazyku Guugu Yimithirr, t.j. jazyku austrálskych domorodcov z okolia dnešného Cooktownu, označoval jeden typ (samca) kengury horskej (*Osphranter robustus*, =*Macropus robustus*). Slovo prvýkrát použili James Cook a Joseph Banks, ktorí ho počuli v lete roku 1770 od miestnych domorodcov, keď ich loď Endeavor z dôvodu opráv kotvila blízko dnešného mesta Cooktown. Obaja si do svojich denníkov zapísali, že domorodci zviera volajú "kanguru" alebo "kangooroo" a mylne sa domnievali, že ide o všeobecný názov kengúr (hoci v skutočnosti išlo špeciálne len o názov jedného špecifického typu kengury). Treba dodať, že zhruba do 60. rokov 20. storočia ešte nebolo známe, ktoré konkrétne domorodé slovo v roku 1770 Cook a Banks vlastne počuli, a preto na základe iných indícií (obrázkov a pod.) rôzni autori predpokladali, že zviera opísané Cookom a Banksom bol druh kengura horská (*Osphranter robustus*, =*Macropus robustus*) alebo kengura sivá (*Macropus giganteus*, = *Macropus canguru*) alebo kengura Parryho (*Notamacropus parryi*, = *Macropus parryi*, *Wallabia canguru*)

### Klokan
Slovo *klokan* je ekvivalent medzinárodného slova kengura používaný okrem slovenčiny aj v češtine a chorvátčine. V slovenčine sa slovo klokan (v 19. stor. ojedinele v tvare *klokaň*) objavuje okolo polovice 19. storočia a dobové texty ho až do začiatku 20. storočia uvádzajú buď ako jediný slovenský názov alebo ho uvádzajú ako variantný názov popri názve känguru (resp. kängurú, kenguru a pod.). V Pravidlách slovenského pravopisu z roku 1931 slovo klokan ani slovo kenguru (ani iné podobné slovo) nebolo vôbec uvedené. V rokoch 1936 až 1953 sa slovo klokan považovalo za nesprávne (bohemizmus), takto to uvádzali aj Pravidlá slovenského pravopisu z roku 1940. Od roku 1953 do roku 1987 sa slovo klokan podľa jazykových slovníkov síce opäť považovalo za správne a neutrálne spisovné slovo, ale mnohé texty, vrátane biologických a učebnicových textov, sa mu zjavne vyhýbali (čiže používali len slovo kengura/kenguru), i keď ojedinele sa uvádzalo aj slovo klokan (spravidla popri slove kengura/kenguru). Od roka 1987 sa jazykovedné príručky snažia rozličnými spôsobmi označiť slovo klokan za málo vhodné až nesprávne. Konkrétne: Krátky slovník slovenského jazyka slovo klokan najprv označoval ako zastarané (KSSJ 1987, 1989, 1997), potom ako výraz zo subštandardu, čiže výraz nespisovný (KSSJ 2003) a nakoniec ako výraz síce spisovný, ale len hovorový (KSSJ 2020); Pravidlá slovenského pravopisu od roku 1991 dodnes slovo klokan (na rozdiel od starších vydaní) úplne prestali uvádzať ; a príručka Slovenčina bez chýb (1998) slovo klokan označuje ako nesprávne. Mnohé (aj odborné) texty sa tohto hodnotenia uvedených príručiek pridŕžajú a používajú výlučne alebo primárne slovo kengura, iné (aj odborné) texty však naopak používajú výlučne alebo primárne slovo klokan.

Pokiaľ ide o etymológiu, slovenské slovo klokan je prevzaté z češtiny. České slovo klokan vymyslel český prírodovedec J.S. Presl, pravdepodobne v roku 1821. Nie je jasné, ako Presl toto slovo utvoril:  môže pochádzať zo staročeského slova klok(a), ktoré znamená plášť, pláštik, zástera (slovo klok znamenala aj špeciálne jeden typ plášťa, napr. v stredoveku to bol istý zvonovitý plášť); alebo môže pochádzať z všeoslovanského slova klokať, ktoré znamená kvokať (napr. v českých a slovenských nárečiach slovo kloka [variant: kvoka] znamená kvočka); alebo môže pochádzať z ruského slova klok, ktoré znamená chumáč (lebo kengura má hrbú srsť); a ďalšia (nepravdepodobná) možnosť je, že ide o nejakú obmenu slova skokan (lebo kengura skáče).

## Poznámky


## Referencie

Kategória:Kengurovité